Gestremde kind aan stoel vasgebind; ma vasDie gestremde kind is aangetref waar sy op die vloer in ŉ kamer sit waar sy aan ŉ stoel vasgebind is. (Foto: SAPD) ŉ 30-jarige vrou van Bela-Bela in Limpopo sal vandag in die plaaslike landdroshof verskyn nadat sy glo haar 12-jarige gestremde dogter aan ŉ stoel vasgebind en die kind alleen in die toegesluite vertrek gelos het. Die vrou is Dinsdag in hegtenis geneem nadat die plaaslike polisie deur bekommerde inwoners in kennis gestel is van ŉ kind wat deur haar ma verwaarloos word. Die inwoners het beweer die vrou sluit die kind gereeld alleen in die huis toe en laat haar daar aan haar eie lot oor. Kol. Moatshe Ngoepe, woordvoerder van die polisie, sê beamptes het ondersoek ingestel en die gestremde kind aangetref waar sy op die vloer in ŉ kamer sit waar sy aan ŉ stoel vasgebind is. “Die verdagte is onmiddellik in hegtenis geneem en die nodige stappe is gedoen om die kind na veiligheid te neem,” sê Ngoepe. Die vrou staan tereg op aanklag van kinderverwaarlosing. Lt.genl. Nneke Ledwaba, provinsiale polisiekommissaris, het sy kommer uitgespreek oor voorvalle waarin kinders deur hul ouers verwaarloos word. Hy het die gemeenskap geloof wat na vore gekom het om dié geval aan te meld en die res van die publiek aangemoedig om dieselfde te doen indien hulle bewus is van ŉ kind wat verwaarloos of mishandel word.